b'\n_START_ARTICLE_\nVakuum\n_START_PARAGRAPH_\nVakuum, fra latinske vakuus, \xc2\xabtom\xc2\xbb, er et begrep innen fysikk som beskriver et rom som ikke inneholder materie. I et teoretisk perfekt vakuum eksisterer ikke materiepartikler i det hele tatt, noe som betraktes som umulig \xc3\xa5 oppn\xc3\xa5 i praksis. I hverdagen betraktes vakuum for \xc3\xa5 v\xc3\xa6re et volum hvor trykket er mindre enn atmosf\xc3\xa6retrykket. Innen fysikk definerer man et rom \xc3\xa5 befinne seg i vakuum n\xc3\xa5r trykket er mindre enn \xc3\xa9n tusendel av atmosf\xc3\xa6retrykket, noe som er anvendbart i mange sammenhenger, som for eksempel i barometre og bilder\xc3\xb8r i fjernsynsapparater. I hverdagen defineres ogs\xc3\xa5 vakuum til \xc3\xa5 omfatte et relativt moderat undertrykk, slik man finner det for eksempel i vakuumslanger eller industrielle vakuumpumper, til tross for at disse ikke er i n\xc3\xa6rheten av \xc3\xa5 kunne skape et absolutt vakuum, slik vakuum er beskrevet innen fysikken._NEWLINE_En fysiker kan omtale et ideelt testresultat som man skulle kunne oppn\xc3\xa5 i et perfekt vakuum, ofte omtalt som \xc2\xabvakuum\xc2\xbb eller \xc2\xabfree space\xc2\xbb (hvor sistnevnte oversatt blir \xc2\xabfritt rom\xc2\xbb), og da bruke termen partielt vakuum, som da refererer til det reelle vakuumniv\xc3\xa5et. Vakuumniv\xc3\xa5et sikter til hvor n\xc3\xa6rt det partielle vakuumet ligger fra et perfekt vakuum, og som f\xc3\xb8lgelig inneb\xc3\xa6rer da et lavere gasstrykk \xc3\xb8kt vakuum. En vanlig st\xc3\xb8vsugers sugeevne kan redusere lufttrykket med om lag 20 prosent. Innen industri og i laberatorier er betraktelig h\xc3\xb8yere vakuumniv\xc3\xa5er mulige. Vakuumkammere med ultrah\xc3\xb8yvakuum, som er vanlige innen kjemi, fysikk og teknikk, arbeider i lufttrykk p\xc3\xa5 under en billiondel (10\xe2\x81\xbb\xc2\xb9\xc2\xb2) av atmosf\xc3\xa6retrykket, og man kan n\xc3\xa5 \xe2\x89\x88 100 partikler/cm\xc2\xb3. Det ytre verdensrommet innehar ogs\xc3\xa5 et ultrah\xc3\xb8yvakuum, med kun noen f\xc3\xa5 hydrogenatomer i gjennomsnitt per kubikkmeter. Selv om hvert eneste atom og partikkel skulle kunne fjernes fra et volum, er det fortsatt ikke helt tomt p\xc3\xa5 grunn av vakuumfluktasjoner, m\xc3\xb8rk energi, samt andre fenomener man finner innen kvantemekanikk. Vakuum ble et verdifullt industrielt verkt\xc3\xb8y p\xc3\xa5 1920-tallet i forbindelse med gl\xc3\xb8delamper og lysr\xc3\xb8r, og et bredt utvalg bruksomr\xc3\xa5der av vakuumteknikk er tatt i bruk. Den siste tidens utvikling av bemannede romferder har h\xc3\xb8ynet interessen for effektene av vakuum i forbindelse med menneskers helse og for livsformer i sin alminnelighet.'